གསུམ་གྱི་མཆོད་པས་མཆོད་ནས་མཉེས་པར་བྱས། དེ་དག་གི་ཐུགས་རྗེ་བྱིན་རླབས་ནུས་སྟོབས་ཐམས་ཅད་ཡེ་ཤེས་ཀྱི་མེའི་རྣམ་པར་བྱུང་བ། ནང་དུ་རྔུབ་དུས་ངོ་བོ་བྱིན་རླབས་ལ་རྣམ་པ་མེའི་རང་བཞིན་དུ་གནས་པ་དེ་རྣམས་སྣ་སྒོའི་འབྱུང་ལྔའི་རླུང་དང་འདྲེས། རཱ་ས་ན་དང་ལ་ལཱ་ན་གཉིས་བརྒྱུད་ཨ་ཤད་ལ་ཐིམ་པས་དེ་སྟོབས་སུ་གྱུར་ཏེ་སོར་ཕྱེད་འབར། དགང་གཞིལ་གྱི་ཚེ་དེ་ལ་སེམས་གཏད། དབྱུང་དུས་གོང་བཞིན་ཨ་ཤད་ལས་འོད་འཕྲོས་ནས་སྣོད་ཀྱི་འཇིག་རྟེན་འབྱུང་བཞིའི་ཚོགས་ལ་ཕོག དེ་རྣམས་ཀྱི་མ་དག་པ་སྦྱངས་ནས་དྲོད་བཅུད་བཀྲག་མདངས་སོགས་ཡོན་ཏན་གྱི་ཚོགས་ཐམས་ཅད་མེའི་རྣམ་པར་བསྡུས་པ་འབྱུང་ལྔའི་རླུང་དང་འདྲེས་ནས་ཨ་ཤད་ལ་ཐིམ་པས་སོར་ཕྱེད་དུ་འབར། ཡང་ཕྱིར་སྤྲོ་དུས་ཨ་ཤད་ལས་འཕྲོས་པའི་འོད་ཀྱིས་འགྲོ་བ་ཐམས་ཅད་ཀྱི་སྡིག་སྒྲིབ་སྦྱངས། སངས་རྒྱས་ཀྱི་གོ་འཕང་ལ་བཀོད་ནས་དེ་རྣམས་ཀྱི་ཚེ་དཔལ་བསོད་ནམས་དཔལ་འབྱོར་དྲོད་དང་གཟི་བརྗིད་ཐམས་ཅད་མེའི་རྣམ་པར་བསྡུས་ནས་ཨ་ཤད་ལ་བསྟིམ་པ་སོགས། དམིགས་སྐོར་གསུམ་རེས་མོས་ཀྱིས་རླུང་ཁུག་པ་རེ་རེར་ཉམས་སུ་ལེན་ཞིང་དམིགས་པ་སྟོབས་ཆེ་ན་དམིགས་སྐོར་གསུམ་དུས་གཅིག་ཏུ་བྱས་ཀྱང་ལེགས་པར་འོང་། ཐུན་རེར་རླུང་ཁུག་པ་བརྒྱ་བརྒྱད་དུ་བྱེད་ན་ཐོག་མར་རླུང་ཐེང་རེས་ཨ་ཤད་ལས་མེ་སོར་ཕྱེད་པ་རེ་སྦར་བས་བརྒྱད་ཀྱིས་ལྟེ་བའི་རྩ་འཁོར་གྱི་དབུས་སུ་མེ་ལྕེ་སླེབས། དེ་ནས་བཅུ་ཚན་རེས་ལྟེ་སྐོར་དང་རྐང་སོར་གྱི་མཐའི་བར་དང་སྙིང་ག་མགྲིན་པ། སྤྱི་བོ་གང་བས་བཅུ་ཕྲག་ལྔ་སྟེ། ལྔ་བཅུ་ང་བརྒྱད་སོང་ནས་ལུས་ཡོངས་སུ་གང་བའི་མེ་ལྕེ་དེ་རྣམས་ཨ་ཤད་ལ་བསྟིམ། སླར་ཡང་དམིགས་པའི་རིམ་པ་གོང་བཞིན་ལ་རླུང་ཁུག་གཅིག་ཁོ་ནས་མེ་ལྕེ་ལྟེ་བའི་བར་དུ་སོང་བར་བསམ་པ་ཙམ་ཁྱད་པར་ཏེ། དེས་ན་རླུང་བརྒྱ་དང་བརྒྱད་སོང་ནས་རླུང་རྔུབ་ཅིང་དགང་སྟེ། སེམས་སྐྱིལ་དང་ལག་གཉིས་པུས་མགོར་བཞག་ལ་གཡས་གཡོན་ལན་དྲུག་གཅུད་ཅིང་། དམིགས་པ་རྩ་གནས་ལུས་གནས་ཀུན་ཏུ་ཁྱབ་པའི་མེ་ཐམས་ཅད་འབར་ཞིང་འཁྲུགས་པའི་རང་བཞིན་དུ་བསམ་ལ། རླུང་གེགས་སེལ་བའི་ཕྱིར་རླུང་གཏོང་བ་དང་དུས་མཉམ་དུ་ཧ་ཞེས་ལུས་དྲག་ཏུ་སྤྲུག དེ་རྗེས་མེ་རྣམས་ཨ་ཤད་དང་། འཁོར་ལོ་བཞི་རོ་རྐྱང་། རོ་རྐྱང་དབུ་མར་བསྡུ། དབུ་མ་ཨ་ཤད་དང་བཅས་པ་མི་བསྡུ་བར་ཐུན་མཚམས་ཀྱི་རྣལ་འབྱོར་ལ་འཇུག་པ་ནི། འབར་བའི་དམིགས་པ་སྟེ་འདི་ལ་སེམས་བརྟན་པར་གྱུར་ནས་འབར་འཛག་འཐབ་པའི་རྣལ་འབྱོར་ལ་འཇུག་པ་ཡིན་ནོ། །གསུམ་པ་འབར་འཛག་ཟུང་འཇུག་གི་རྣལ་འབྱོར་ལ། འབར་བའི་རྣལ་འབྱོར་གྱི་རླུང་ཁུག་པ་ལྔ་བཅུ་རྩ་བརྒྱད་མེ་དམིགས་དང་བཅས་པ་གོང་བཞིན་དུ་སྒྲུབ་པའི་མཐའ་ཡི་རླུང་ཕྱིར་དབྱུང་དུས་སྤྱི་བོའི་ཧཾ་ཡིག་ངོ་བོ་ཧེ་རུ་ཀ རང་བཞིན་ཕ་ལས་ཐོབ་པའི་ཐིག་ལེ། རྣམ་པ་ཧཾ་ཡིག བྱེད་ལས་བདེ་བ་ཆེན་པོའི་ཡེ་ཤེས་བསྐྱེད་པའི་ནུས་ལྡན། སའི་རང་བཞིན་འཇམ་པ། ཆུའི་རང་བཞིན་སྣུམ་ཞིང་བསིལ་བ། མེའི་རང་བཞིན་འོད་འཚེར་བ། རླུང་གི་རང་བཞིན་གཡོ་བ། ནམ་མཁའི་རང་བཞིན་སྟོང་པ་སྟེ་འབྱུང་བ་ལྔ་འདུས་པ་དེ་ལས་འོད་ཟེར་དཀར་པོ་ཟླ་བའི་ཞུན་མ་ལྟ་བུ་མགོ་བོའི་ཐད་ཀྱི་བ་སྤུའི་བུ་ག་རྣམས་དང་སྣ་གཉིས་ནས་ཐོན་པ་ཕྱོགས་བཅུར་འཕྲོས། །རླུང་ཕྱིར་འཛིན་དུས་འོད་ཟེར་དེ་རྣམས་ཞིང་རབ་འབྱམས་སུ་སོང་ནས་རྒྱལ་བ་སྲས་བཅས་ཕྱི་ནང་གསང་བའི་མཆོད་པས་མཉེས་པར་བྱས། དེ་དག་གི་བྱིན་རླབས་ཐམས་ཅད་བདེ་བ་ཆེན་པོའི་བཅུད་བྱང་ཆུབ་སེམས་ཀྱི་རྣམ་པར་སྤྱན་དྲངས། ནང་དུ་རྔུབ་པའི་དུས་སྤྱི་བོ་ཚངས་བུག་སྣ་གཉིས་སོགས་དེའི་ཐད་ཀྱི་སྒོ་རྣམས་ནས་ཞུགས་ཧཾ་ཡིག་ལ་ཐིམ་པས་བདེ་ཆེན་གྱི་སྟོབས་ཆེས་ཆེར་རྒྱས་པར་བསམ། དགང་གཞིལ་གྱི་ཚེ་དམིགས་པ་ཧཾ་ཡིག་མེའི་དྲོད་ཀྱིས་བསྲོས་པས་ཆུ་ཤེལ་དང་ཟླ་ཟེར་འཕྲད་པ་ལྟར་ཧཾ་ཡིག་ལས་བདུད་རྩི་ཡུངས་ཀར་གྱི་ཆར་ལྟར་མེ་གསེབ་ཏུ་བབ་པར་བསམ། རླུང་གཏོང་བ་ནས་བཟུང་ཧཾ་ལས་འོད་འཕྲོས། སྣོད་ཀྱི་འཇིག་རྟེན་ལ་ཕོག འབྱུང་བཞིའི་སྐྱོན་བསལ་ནས་དེ་དག་གི་དྭངས་བཅུད་ལ་སོགས་པ་བདུད་རྩིའི་རྣམ་པར་བསྡུ་བ་དང་། དེའི་ཕྱི་མར་བཅུད་ཀྱི་སེམས་ཅན་ལ་ཕོག དེ་རྣམས་ཀྱི་སྡིག་སྒྲིབ་སྦྱངས། དག་པའི་གོ་འཕང་ལ་བཀོད་ནས་ཚེ་དཔལ་བསོད་ནམས་སོགས་རྒྱ་མཚོ་ཆེན་པོ་ལས་ཆུ་བཅུས་པའི་ཚུལ་གྱིས་བདུད་རྩི་བྱང་སེམས་ཀྱི་རྣམ་པར་བསྡུས་ནས་ཧཾ་ཡིག་ལ་བསྟིམ་པ་གོ་རིམ་བཞིན་རླུང་སྦྱོར་རེ་དང་བསྟུན་པའམ། ཡང་ན་དམིགས་ཚན་གསུམ་པོ་གཅིག་ཏུ་དྲིལ་བའང་རུང་སྟེ། དེ་ལྟར་རླུང་བཅུ་བཅུས་བྱང་སེམས་ཀྱི་རྒྱུན་གྱི་སྤྱི་མགྲིན་སྙིང་ལྟེ་རྐང་སོར་གྱི་བར་གང་བ་མེ་དང་བདུད་རྩི་འདྲེས་མས་ཁེངས་པར་མོས་པ་སྟེ་འབར་འཛག་བསྡོམས་པས་རླུང་ཁུག་པ་བརྒྱ་དང་བརྒྱད་ཀྱི་མཐར་སྟོང་འདྲེན་གསུམ་ཙམ་བྱས་ལ། མར་བབ་པའི་བདུད་རྩི་བྱང་སེམས་རྣམས་སྤྱི་བོའི་ཧཾ་ལ་ཐིམ། སླར་རླུང་ཚུར་རྔུབ་ཅིང་མེ་རྣམས་སྐད་ཅིག་གིས་ཨ་ཤད་ལ་བསྟིམ། དགང་ཚེ་ལག་པ་གཉིས་བརླ་རྩར་རྡོ་རྗེ་ཁུ་ཚུར་བཅིང་། ལྟེ་བའི་རླུང་ཡར་འཐེན་ཅིང་མར་གཞིལ་བ་ལན་གསུམ། དམིགས་པ་ཧཾ་ཡིག་ལས་སླར་བདུད་རྩི་ཡུངས་ཀར་གྱི་ཆར་ལྟར་བབས་པར་བསམ། དེ་ནས་ལག་གཉིས་པུས་མགོར་བཞག་ལ་གཡས་གཡོན་དུ་ལན་དྲུག་གཅུད་མཐར་རླུང་མི་གཏོང་བར་དགང་སྤྲུག་དྲག་པོ་བྱ་ཞིང་། དམིགས་པ་བདུད་རྩི་བྱང་སེམས་སྤྱི་བོ་ལས་བབས་པའི་རྒྱུན་དེས་རྩ་གནས་ལུས་གནས་ཐམས་ཅད་ཁྱབ་པར་མོས་ནས་རླུང་གཏོང་། ཡང་རྔུབ་ནས་ཁ་སྦྱོར་དུ་བྱས་ཏེ་ལག་གཉིས་ཀྱིས་ལུས་མགོ་ཞབས་མེད་པར་ཕུར་སྲུབ་བྱས་ནས་བྱང་སེམས་རྣམ་བྱེ་མ་ལ་ཆུ་སིམ་པ་ལྟར་རྩ་ཐིག་རླུང་གསུམ་དབྱེར་མེད་དུ་གྱུར་པར་བསམ། མཐར་འཁོར་ལོ་བཞི་རོ་རྐྱང་ལ། དེ་གཉིས་དབུ་མར་བསྡུ། ཕྱི་ལྷའི་སྟོང་ར་དབུ་མ་ཨ་ཧཾ་བཅས། ལུས་ལྷ་སྐུར་དག་པ་རྩ་ཚོགས་དྷཱུ་ཏིར་དག་པ་བདེ་དྲོད་རྒྱུན་བརྟན་པ་རྣམས་ཀྱི་རྟེན་འབྲེལ་མཚོན་ཕྱིར་མི་བསྡུ་བར་དགེ་བསྔོ་ཤིས་བརྗོད་བྱའོ། །གསུམ་པ་བོགས་འདོན་ལ། དྲོད་དང་བདེ་བའི་བོགས་འདོན་གཉིས་ལས། དང་པོ་ལ། ལུས་གནད་ནི་ཙོག་པུ། རྐང་པ་བསྣོལ་བའི་རྒྱུ་མ་ཁུག་གཉིས་ལག་པ་རིང་ན་བསྣོལ། ཐུང་ན་རང་གར་འཁྱུད། རླུང་གནད་ནི་ལུས་གནད་དེ་ཀའི་སྟེང་ནས་འབུད་པ་དགུ་ཕྲུགས་སམ་རླུང་རོ་ལན་གསུམ་བསལ་ནས་རླུང་བུམ་ཅན་དུ་བྱས། ལྟོ་བ་ཡར་གཡས་དང་གཡོན་དུ་བསྒྲིལ་བ་གསུམ་གསུམ་དང་། དཔུང་པ་གཡས་གཡོན་ལག་ཉྭ་བརླ་ཟུར་རྐང་ལག་གི་མཐིལ་རྣམས་གཡས་གཡོན་དུ་གཙུབ་པ་གསུམ་གསུམ་སྟེ་དྲུག་གི་མཐར་རླུང་མི་དབྱུང་བར་དྲག་ཏུ་སྤྲུག་པ་དང་བསྟུན་རྡེབ་ཆུང་བྱས་མཐར་རླུང་བཏང་། དེ་འདྲ་བ་གསུམ་གྱི་རྟིང་མའི་རྡེབ་ཆུང་གི་མཐར་དེ་མ་ཐག་པར་རྐང་ལག་ཡ་མ་བྲལ་བའི་ངང་ནས་འཕོངས་བཏེགས་ཏེ་ལུས་རྒུར་བས་འཐེན་པའི་འཆུན་བཏོན་མཐར་ལུས་བསྲང་ལག་གཉིས་མདུན་དུ་ཤག་གིས་བརྐྱང་འཕོངས་རྡེབ་པ་དང་ལྷན་ཅིག་པར་རྐང་པ་སེམས་སྐྱིལ་ལག་གཉིས་མཉམ་ཞག་གི་ཕྱག་རྒྱ་ལྟེ་འོག་ཏུ་བཅས་ནས་རླུང་ཕྱིར་དབྱུང་བའོ། །དམིགས་གནད་ནི། རང་ཉིད་རྣལ་འབྱོར་མའི་སྟོང་ར་རྩ་གསུམ་འཁོར་ལོ་བཞི་ཨ་ཤད་དང་བཅས་པ་གསལ་བཏབ་པའི་རྐང་ལག་གི་མཐིལ་བཞིར་ཉི་མའི་དཀྱིལ་འཁོར་རེ། གསུམ་མདོ་ཨ་ཤད་ཀྱི་གདན་དུ་ཉི་དཀྱིལ། གཙུབ་དུས་རྐང་ལག་གི་ཉི་མ་ཁ་སྦྱར་ཏེ་བསྲུབས་པས་མེ་འབར། སུམ་མདོའི་ཉི་མ་ལ་ཕོག དེ་ལས་མེ་འབར་ཨ་ཤད་ལ་ཕོག ཨ་ཤད་ལས་འབར་བའི་ཡེ་ཤེས་ཀྱི་མེས་རྩ་གནས་ལུས་གནས་ཐམས་ཅད་གང་། རླུང་ཕྱིར་དབྱུང་དུས་ལུས་ཀྱི་སྒོ་དང་བ་སྤུའི་བུ་ག་ཐམས་ཅད་ནས་མེ་ལྕེ་འཐོན་ནས། འཇིག་རྟེན་གྱི་ཁམས་ཐམས་ཅད་མེའི་རང་བཞིན་དུ་འབར་ཞིང་འཁྲུགས་པར་བསམ་པས་མེ་སླར་མི་བསྡུ་ཞིང་། དྲོད་གཙོ་བོར་འདོན་པ་ལ་རང་གི་གོས་གནས་མལ་བཟའ་བཏུང་སོགས་ཡེ་ཤེས་ཀྱི་མེར་བསམ་ནས་ལོངས་སྤྱོད་ཅིང་སྣང་ཡུལ་གྱི་དངོས་པོ་ཐམས་ཅད་ཀྱང་མེ་འབར་བར་བསམ་པའོ། །གཉིས་པ་བདེ་བའི་བོགས་འདོན་ལ་གཉིས། སྔོན་འགྲོ་ཡིད་རིག་དང་དངོས་གཞི་འབར་འཛག་གོ །དང་པོ་ནི། རང་གི་མདུན་དུ་ངོ་བོ་རྡོ་རྗེ་རྣལ་འབྱོར་མ། རྣམ་པ་མིའི་བུ་མོ་མཚན་ཉིད་དང་ལྡན་པར་དང་། བུད་མེད་ལ་ངོ་བོ་ཧེ་རུ་ཀ་རྣམ་པ་སྐྱེས་བུ་མཚན་ལྡན་དུ་སྣང་བར་མོས་པའོ།། གཉིས་པ་དངོས་གཞི་ལ། ལུས་གནད་མེ་ཐབ་དྲུག་འཆིང་། རླུང་གནད་རླུང་རོ་ལན་གསུམ་བསལ་བས་སྦྱོར་བ་བཞི་ལྡན། དམིགས་པའི་གནད་རང་ཉིད་འཁོར་ལོ་སྡོམ་པ་དཔའ་བོ་གཅིག་པ། ཆོས་ཉིད་འགྱུར་བ་མེད་པ་མཚོན་པས་སྐུ་མདོག་མཐིང་ནག སྐུ་གསུམ་ཆོས་དབྱིངས་སུ་རོ་གཅིག་པས་ཞལ་གཅིག ཚོགས་གཉིས་ཟུང་དུ་འཇུག་པས་ཕྱག་གཉིས། ཐབས་སྙིང་རྗེ་ཆེན་པོ་དང་ཤེས་རབ་སྟོང་པ་ཉིད་ཟུང་དུ་འཇུག་པས་རྡོར་དྲིལ་ཐུགས་ཀར་བསྣོལ་བ། དུག་ལྔ་རང་སར་དག་ཅིང་ཡེ་ཤེས་ལྔར་རྫོགས་པས་ཐོད་སྐམ་ལྔའི་དབུ་རྒྱན། ཕར་ཕྱིན་དྲུག་མཚོན་པས། འཁོར་ལོ་དང་། རྣ་ཆ། མགུལ་རྒྱན། གདུ་བུ། སྐ་རགས། ཐལ་ཆེན་ཏེ་ཕྱག་རྒྱ་དྲུག་དང་། སེམས་བྱུང་ལྔ་བཅུ་རྩ་གཅིག་དག་པའི་ཐོད་རློན་གྱི་དོ་ཤལ། ཞེ་སྡང་བཅོམ་པས་སྟག་གི་ཤམ་ཐབས་འཆང་བ། སྲིད་ཞིའི་མཐའ་ལ་མི་གནས་པས་ཞབས་གཡས་བརྐྱང་ཞིང་གཡོན་བསྐུམ་པ། མ་རིག་པའི་མུན་པ་འཇོམས་པས་ཉི་མ་དང་། །འཁོར་བའི་སྐྱོན་གྱིས་མ་གོས་པས་པདྨའི་གདན་ལ་བཞུགས་པའི་དག་དྲན་སོགས་ཡན་ལག་ལྔ་ལྡན་གྱི་ལྷ་སྐུའི་སྟོང་ར་དར་སྔོན་པོའི་གུར་ཕུབ་པ་ལྟ་བུའི་ནང་དུ། རྩ་གསུམ་འཁོར་ལོ་བཞི་ཨ་ཧཾ་དང་བཅས་པ་གོང་བཞིན་དང་། བུད་མེད་ལ་རང་ཉིད་རྣལ་འབྱོར་མར་གསལ་བའི་སྣ་གཉིས་ནས་འབྱུང་ལྔའི་རླུང་འཇམ་པོར་རྔུབ་པ་ཨ་ཤད་ལ་ཕོག་པས་མེ་འབར་བའི་དྲོད་ཀྱིས་ཧཾ་ཡིག་ཞུ་བས་ཐིགས་པ་ལྷུང་། ཨ་ཤད་ལ་ཕོག ཚེག་སྒྲ་དང་བཅས་པས་མེ་ལྕེ་མར་སོར་གང་ཙམ་གྱི་གནས་སུ་སོང་། དགང་གཞིལ་གྱི་ཚེ་དེ་དག་ལ་སེམས་གཏད། ཁུག་པ་རྗེས་མར་མེ་ལྕེ་ལྟེ་བར་སླེབས་པ། བྱང་སེམས་ཀྱི་ཐིགས་པ་ཕོག་པས་སོར་གཉིས་ཙམ་དུ་བྲོས། དེའི་ཕྱི་མ་རྣམས་སུ་མེ་ལྕེ་སྙིང་གར་འོང་བ་ལྟེ་བ་དང་། མགྲིན་པར་འོང་བ་སྙིང་གར་ལོག་པ་ནས་མཐར་སྤྱི་བོར་ཕྱིན་ནས། ཧཾ་ཡིག་ཆེས་ཆེར་ཞུ་བའི་རྒྱུན་འབེབས་པར་མོས་ལ་འདི་ཙམ་ནས་རླུང་དང་མ་སྦྱར་ན་ཡང་རུང་། སྦྱར་ན་ཡང་རུང་། བྱང་སེམས་ཀྱིས་མགྲིན་པའི་འཁོར་ལོ་གང་བར་དམིགས་ནས་དགའ་བ་དང་པོ། སྙིང་གའི་འཁོར་ལོ་གང་བ་དགའ་བ་གཉིས་པ་མཆོག་དགའ། ལྟེ་འཁོར་གང་བ་དགའ་བ་གསུམ་པ་ཁྱད་དགའ། གསང་བའི་མཐའི་བར་གང་བས་བཞི་པ་ལྷན་སྐྱེས་ཀྱི་དགའ་བ་ངོས་བཟུང་ནས་མཉམ་པར་བཞག་པ་ནི་ཡས་བརྟན་གྱི་དགའ་བཞི། འདིར་བྱང་སེམས་འབབ་ཚུལ་དབུ་མའི་ནང་དུ་བབས་པ་ལས། དེ་དང་བུག་པ་འབྲེལ་བས་རོ་རྐྱང་གི་རྩ་མིག་ནས་འཁོར་ལོ་རྣམས་སུ་ཁྱབ་པར་མོས་པ་སྟེ་འདི་བཞིན་འབར་འཛག་དངོས་ཀྱི་སྐབས་སུ་ཡང་ཤེས་པར་བྱ་ཞིང་། བདེ་བ་ལེགས་པར་འཆར་ན་སྟོང་འདྲེན་བཞི་རེས་གསང་བ་ནས་ལྟེ་བར་དགའ་བ་དང་། སྙིང་གར་མཆོག་དགའ། མགྲིན་པར་ཁྱད་དགའ། མགྲིན་པ་ནས་སྤྱི་བོར་དྲངས་ཏེ་ལྷན་སྐྱེས་ཀྱི་དགའ་བ་ངོས་བཟུང་ནས་མཉམ་པར་འཇོག་པ་ནི་མས་བརྟན་གྱི་དགའ་བཞིའི་འགྲོས་ཡིན་ལ། གཞན་ཡང་རླུག་ཁུག་པ་གཅིག་ཁོ་ནའི་དབང་གིས་འབར་འཛག་གི་འབྲོས་འདེད་རྫོགས་པ་དང་འགྲེམ་ཡང་གཅིག་ཁོ་ནས་སྤྱི་བོར་འཇུག་པ་ཡང་རུང་ཙམ་དུ་གནང་ངོ་། །དེ་དག་གི་མཐར་དཔུང་པའམ་ལྟོ་བ་སྡེབ་པ། བཀྲམ་པ། འཕུར་བསྲུབ་སོགས་འབར་འཛག་ཟུང་འཇུག་གི་མཐར་སྨོས་པ་ཇི་ལྟ་བར་ཉམས་ལེན་དུ་བྱའོ། །དེ་ལྟར་ལས་ཀྱི་གཏུམ་མོ་སྔོན་འགྲོ་བོགས་འདོན་དང་བཅས་པ་འདི་ལ་བླ་མ་གོང་མ་རྣམས་ཀྱི་ངེས་གསང་ཡང་དག་ཐོབ་པ་ནི་དམ་པའི་ཞལ་བུའི་བསྟེན་པ་ཁོ་ན་ལ་རག་ལས་པར་དགོངས་ནས་ངག་གིས་གནང་བ་ལས་ཆེར་ཡི་གེར་མ་མཛད་ལ། བར་དུ་གདམས་པའི་ཕྱོགས་ལ་སྣང་མེད་ཀྱི་འོད་གསལ་བསྟེན་པ་ལ་དགྱེས་པ་ལྷུར་ལེན་པའི་བཤེས་གཉེན་ཆེན་པོ་འགས་ཀྱང་གསན་པའི་ཡུལ་དུ་མ་གྱུར་པའི་རྒྱུན་ལས། དེང་སང་ནི་ཞལ་ཤེས་ཕྱིན་ཅི་མ་ལོག་པར་ཐོས་པ་ཕྱོགས་འདི་ན་འགའ་ཡང་མི་སྣང་བས། གསང་སྦས་ཆེས་ན་ཆད་པའི་རྐྱེན་དུ་འགྱུར་བར་རིག་ཅིང་། ཟབ་མོ་ལེགས་པར་གསུངས་པའི་བླ་མ་དམ་པ་རྣམས་ལས་རྗེས་སུ་གནང་བ་ཐོབ་སྟེ། རེ་ཞིག་གོ་བདེ་བ་ཙམ་སྙིང་པོར་བཟུང་བ་ལས་ལུང་རིགས་ཀྱིས་མཐའ་བརྒྱན་སོགས་བཤད་པའི་སྤྲོས་པ་རྒྱར་མ་བསྐྱེད་པར་ཟིན་བྲིས་སུ་བྱས་པའོ། །ཐོག་མའི་དུས་ཀྱི་ལེགས་བྱས་ཕུང་པོ་ནམ་མཁའི་ཡངས་པ་འགོག་བྱེད་དང་། །གྲུབ་བརྙེས་བླ་མ་ཀླུ་དབང་ཞབས་མཐིལ་འདབ་རྒྱས་བརྟེན་ལ་ཉེར་བཏུད་ནས། །བླ་མེད་རྒྱུད་སྡེ་རྒྱ་མཚོའི་སྙིང་པོ་ངེས་གསང་བཻ་ཌཱུར་ཆ་བརྒྱད་པ། །ཞལ་རྒྱུན་གནད་ཀྱི་འོད་བརྒྱས་འཁྱུད་འདི་ལག་རྩེར་ལོན་པས་སྐལ་བ་བཟང་། །འདི་ལྟར་སྒྲུབ་པ་ཟླ་བའི་གངས་རི་ལས། །དགེ་ཚོགས་འོད་དཀར་བྱེ་བའི་ཆུ་ཀླུང་གི །རྒྱུན་མི་ཆད་པས་སྒྲུབ་བརྒྱུད་ཆུ་གཏེར་ཆེ། །ཀུན་ཏུ་རྒྱས་པའི་དགེ་མཚན་འབར་གྱུར་ཅིག །སླད་ཀྱི་ཁྱད་ཆོས་ཡོངས་རྫོགས་པདྨོའི་ཚལ། །རྒྱས་འགྲེལ་ཉི་མའི་དཀྱིལ་འཁོར་ལུང་རིགས་ཀྱིས། །འོད་སྟོང་གསལ་རྫོགས་བདག་བློའི་ཤར་རི་ལས། །འཆར་སྙམ་འདུན་པའི་སྐྱ་རེངས་འདི་ན་སྣང་། །ཞེས་པ་འདི་ནི་མཚན་ལྡན་བླ་མའི་ཞལ་གྱི་བདུད་རྩིས་སྙིང་གི་བུམ་པ་ཡོངས་སུ་གང་བའི་ཤཱཀྱའི་དགེ་སློང་འཇམ་དཔལ་དགའ་བའི་ཤེས་རབ་བམ། མིང་གཞན་ཐེག་པ་མཆོག་གི་རྣལ་འབྱོར་པ་ཧེ་རུ་ཀ་ནནྡྷ་བཛྲ་ཞེས་བྱ་བས་རང་ལོ་ཉེར་གཉིས་སུ་བབས་པའི་ཚེ། གོང་མ་རྣམས་ཀྱི་བྱིན་གྱིས་བརླབས་པའི་གནས་བདེ་ཆེན་ཆོས་ཀྱི་འཁོར་ལོའི་གཙུག་ལག་ཁང་གི་བ་གམ་གསུམ་པ་ཀུན་བཟང་སྣང་བ་རྒྱན་དུ་སྦྱར་བའོ། །དེ་ལྟར་གྲོལ་ལམ་གཏུམ་མོའི་མན་ངག་ཟབ་གནད་ཐུན་མོང་མ་ཡིན་པའི་སྙན་རྒྱུད་ཀྱི་རིམ་པ་འདི་ནི་བརྒྱུད་ལྡན་བླ་མའི་ཞལ་ལས་ཟབ་དོན་ཚུལ་བཞིན་ཐོབ་པ་རྣམས་ཀྱི་སྤྱོད་ཡུལ་ལས་གཞན་གྱིས་གྱ་ཚོམས་སུ་འཇུག་པ་བྱུང་ན་ཆོས་བདག་མཁའ་འགྲོ་དང་དམ་ཅན་སྲུང་མས་བཀའ་ཡི་ཆད་པ་འབེབས་པར་འགྱུར་བས་བག་ཡོད་བསྟེན་པར་གཅེས་སོ། །ཟབ་རྒྱ། སྦས་རྒྱ། གསང་རྒྱ།། །།